**Ψηφιακό Σχολείο**

Αποτελεί κοινή διαπίστωση πως είναι έντονη η ανάγκη αλλαγής του παραδοσιακού σχολείου, και η δημιουργία ενός σχολείου, που θα έχει ως επίκεντρο τις νέες τεχνολογίες. Από αυτή την ανάγκη γεννήθηκε το «ψηφιακό σχολείο», του οποίου η σημασία, κατά καιρούς, έχει διαφοροποιηθεί και αμφισβητηθεί, όπως και καθετί καινούριο στην ήδη διαμορφωμένη κλειστή σχολική πραγματικότητα. Αρκετοί υποστηρίζουν πως για να ονομαστεί ένα σχολείο ψηφιακό, αρκεί ο τεχνολογικός εξοπλισμός, και η δυνατότητα μετατροπής των έντυπων σχολικών βιβλίων σε ηλεκτρονική μορφή. Σύμφωνα με τους Dexter, Anderson, και Becker (1999), ψηφιακό καλείται το σχολείο, στο οποίο οι νέες τεχνολογίες ενσωματώνονται αποτελεσματικά στη διαδικασία μάθησης, και οι μαθητές είναι σε θέση να εμπλέκονται 100% στην εκπαιδευτική διαδικασία, συμμετέχοντας σε ουσιαστικές δραστηριότητες, και χτίζοντας τη νέα γνώση, πριν την εκμάθηση της χρήσης των ΤΠΕ.